Period: Ur III
Genre: Legal
Transliteration:
<SURFACE>
1(diš) lugal-iti-da
1(diš) šeš-kal-la
1(diš) lugal-dub-la₂
dumu lugal-iti-da-me
1(u) 2(diš) gin₂ ku₃-babbar-še₃
lu₂{d}šara₂ lugal sag-ga₂-še₃
e₂-še₃-igi-zu ama sag-ga₂-še₃
min-na-ne-ne-še₃
{d}lamma-mu-a
in-ne-ši-sa₁₀
nim-mu ki-tum-bi i₃-me-am₃ ba-uš₂
1(diš) lu₂-gu-la
1(diš) ba-sag₁₀
1(diš) ur{d}dumu-zi-da
<SURFACE>
1(diš) ama-ni-ba-an-sa₆
1(diš) {d}šara₂-sa₆-ga
lu₂-inim-ma-bi-me
ur{d}dumu-zi-da-ke₄ nam-erim₂-bi ku₅-dam
1(diš) ur-nigar{gar} dumu ha-ba-lu₅-ge₂
1(diš) lugal-ku₃-zu dumu ha-ba-lu₅-ge₂
1(diš) i₃-da-mu dub-sar
1(diš) lu₂-dingir-ra dumu lugal-ba-ra-ab-e₃
1(diš) lu₂{d}šara₂ dumu um-mi-a
1(diš) lu₂{d}šara₂ dumu {d}utu-ge₆
lu₂ ki-ba gub-ba-me
ur{d}li₉-si₄ di-ku₅
iti min-eš₃
mu en-unu₆-gal {d}inana ba-hun

Cuneiform:
<SURFACE>
𒁹𒈗𒌗𒁕
𒁹𒋀𒆗𒆷
𒁹𒈗𒁾𒇲
𒌉𒈗𒌗𒁕𒈨
𒌋𒈫𒂆𒆬𒌓𒂠
𒇽𒀭𒇋𒈗𒊕𒂷𒂠
𒂍𒂠𒅆𒍪𒂼𒊕𒂷𒂠
𒈫𒈾𒉈𒉈𒂠
𒀭𒆗𒈬𒀀
𒅔𒉈𒅆𒉚
𒉏𒈬𒆠𒌈𒁉𒉌𒈨𒀀𒀭𒁀𒌀
𒁹𒇽𒄖𒆷
𒁹𒁀𒅆𒂟
𒁹𒌨𒀭𒌉𒍣𒁕
<SURFACE>
𒁹𒂼𒉌𒁀𒀭𒊷
𒁹𒀭𒇋𒊷𒂵
𒇽𒅗𒈠𒁉𒈨
𒌨𒀭𒌉𒍣𒁕𒆤𒉆𒉈𒊒𒁉𒋻𒁮
𒁹𒌨𒌋𒌓𒆤𒃻𒌉𒄩𒁀𒈜𒆤
𒁹𒈗𒆬𒍪𒌉𒄩𒁀𒈜𒆤
𒁹𒉌𒁕𒈬𒁾𒊬
𒁹𒇽𒀭𒊏𒌉𒈗𒁀𒊏𒀊𒌓𒁺
𒁹𒇽𒀭𒇋𒌉𒌝𒈪𒀀
𒁹𒇽𒀭𒇋𒌉𒀭𒌓𒈪
𒇽𒆠𒁀𒁺𒁀𒈨
𒌨𒀭𒉈𒋜𒁲𒋻
𒌗𒈫𒀊
𒈬𒂗𒋼𒀊𒃲𒀭𒈹𒁀𒂠